Lietuvių kalbos kultūros metams

**Jei mes visi apkabinsime lietuvių kalbą, galbūt ji neišeis...**

Daiva Vilkickienė

Rokiškio rajono savivaldybės Juozo Keliuočio viešosios bibliotekos

direktorės pavaduotoja

*Lietuvių kalbos dienos (vasario 16 – kovo 11) 2017-aisiais,*

*Rokiškio rajono savivaldybės Juozo Keliuočio viešojoje bibliotekoje*

Mūsų dienomis, kai dėl emigracijos „retėja“ Lietuva, kai lietuvių kalbos – vieno esmingiausių tautos identiteto ženklų, prioritetas mažėja, džiugina bet kokia iniciatyva, kelianti lietuvių kalbos prestižą ne tik Lietuvoje, bet ir užsienyje. Kai 2016 m. Valstybinė lietuvių kalbos komisija pasiūlė, ir LR Seimas pritarė, paskelbti Lietuvių kalbos dienas – Lietuvai prasmingu periodu – nuo vasario 16 iki kovo 11 d., Rokiškio rajono bibliotekos įsiliejo į visoje Lietuvoje ir užsienyje organizuojamų renginių versmes. Šiais, 2017-aisiais metais, biblioteka parengė projektą „Lietuvos kodas – lietuvių kalba“ (finansavo Lietuvos kultūros taryba, Lietuvos kultūros ministerija ir Rokiškio rajono savivaldybė). Įgyvendinant projektą sukurti ir nuo vasario 16 iki kovo 11 d. viešojoje bibliotekoje eksponuoti mobilūs stendai „Mažos tautos didelė kalba“, kuriuose – Lietuvių kalbos kilmės, ypatumų, lyginimo su kitomis kalbomis hipotezės ir faktai, glaustai pristatomi žymiausi Lietuvos kalbininkai ir iš Rokiškio krašto kilę lietuvių kalbos puoselėtojai.

Sausio mėnesį paskelbti du rajoniniai konkursai – rašinio „Laiškas lietuvių kalbai“ ir skaitovų „Kalba gimtoji lūposna įdėta“. Rašinio konkurso erdvė buvo išplėsta, pakvietus jame dalyvauti ir užsienio lietuvių bendrijas, mokyklas ir kitas organizacijas bei pavienius asmenis. Rašinių pristatymas vyko vasario 17 d. viešojoje bibliotekoje vykusiame renginyje – akcijoje „Apkabinkime lietuvišką žodį“. Lietuvišką žodį su archaikos dvelksmu, sanskrito prieskoniu, dieviškumo žyme bei šiuolaikišku rūbu papuošė ir pristatė postfolkroko ir word music grupės „Atalyja“ įkūrėjas Gediminas Žilys ir poetas, eseistas Ričardas Šileika.

Renginyje apžvelgti konkurso laiškai, kurių autorių amžiaus tarpsnis – nuo 6-erių metų pradinuko iki pensininko, garbaus amžiaus senolio. Gauta 80 laiškų, rašytų Kavoliškio darželio-mokyklos ir Senamiesčio pradinės mokyklos pradinukų, Kriaunų pagrindinės mokyklos ir Rokiškio Juozo Tūbelio progimnazijos moksleivių, Pandėlio gimnazijos gimnazistų, rajono literatų, rajono jaunimo ir senolių, Aleksandravėlės kaimo bendruomenės, Anglijoje, Lenkijoje, Norvegijoje ir Turkijoje gyvenančių lietuvių vaikų ir suaugusiųjų. Tarp laiškų – dvi poemos, dialogai, pokalbiai, pasakojimai, dalinimasis savo mintimis, mintys užrašytos „ratuotos bitelės vardu“. Laiškai rašyti ant įvairaus formato lapų, atnešti į biblioteką ir atsiųsti paštu. Senamiesčio pradinės mokyklos vaikai rašinius išmargino tautinės vėliavos spalvomis.

Laiškuose į lietuvių kalbą kreipiamasi pagarbiai, iš didžiosios raidės rašomas net prieveiksmis „lietuviškai“. Kalba vadinama šventa, bočių kalba, gyvenimo palydove, rašto rūbu, mieląja, antrąja motina, duona kasdienine, tautos vienytoja, vizitine kortele, vienintele kaip Mama, kaip Tėvynė, kaip Žemė... Į ją kreipiamasi kaip į draugą. Vienuose laiškuose daug informacijos, žinių, kituose prisiminimai iš vaikystės, pirmieji ištarti žodžiai: dažniausiai – *mama* ir netikėtai – ačiū, mė-nu-lis... Rašoma, kad gyvenime augama su įvairiais, kasdien girdimais žodžiais: geresniais už tylą ir sielą sudrumsusiais, padėjusiais nusišypsoti ir tais, kurių neįmanoma užmiršti, į kuriuos nėra atsakymų...

Laiškuose prisiminta gilius amžius siekianti lietuvių kalbos ir Lietuvos istorija, pabrėžiamas kalbos panašumas su senąja sanskrito kalba, minima unikali knygnešystė ir žymieji Lietuvos knygnešiai, išvardijami kalbininkai, lietuvių literatūros pradininkai ir klasikai. Smagu, kad jaunimas žino mūsų krašto knygnešius, literatus, kad rašiusiems lietuvių kalba mielesnė už anglų. Labiausiai džiugina mintys, kad yra jaunų žmonių, kuriems Lietuvoje gyventi gera. Šeštos klasės moksleivė viltingai įvardija savąją kartą – kaip *kasryt kuprinę ant pečių užsikeliančią tėvynės ateitį.*

Daug teiginių laiškuose byloja apie lietuvių kalbos išskirtinumą – jos skambumą, turtingumą, vaizdingumą ir sinonimų gausą. Pasak laiškų autorių, Lietuvoje ne tik einama, bet ir *žingsniuojama, tipenama, pėdinama, kulniuojama ir žirgliojama...*. Ne tik verkiama, bet ir *ašarojama, žliumbiama, bliaunama, šniukšima...* Kai skauda, sakoma – *gelia, diegia, sopa, peršti*...

Daug gražių žodžių išsakyta apie tarmių grožį. Tarmiškai parašytame laiške pasakojama kad ...*tinai, kur Kriaunas upe rungas keip žalktys, kur pakruntem jievas baluoja keip jeunas martelelas, mažoj gryčelaj ažgirdau pirmuosius žadelius...* Laiškuose suskamba ir dzūkiška ir žemaitiška šnekta. Širdį glosto pandėliečių potarmės *pagraži kalba.*

Neretai suskamba rūpestis ir nerimas dėl lietuvių kalbos ateities, pateikiama pasiūlymų kaip išsaugoti kalbą nuo išnykimo. Laiškus rašiusieji teigia, kad tai priklauso nuo kiekvieno iš mūsų, kad kalba neišnyks, *nes šitu kalbu kalba anūkai...* Viename laiške klausiama: *Jei tave apkabinsiu – ar Tu tapsi daina?,* ir tikima, kad apkabinus Kalbą, ji bus sveika ir gyva.

Laiškuose paliečiama skaudi Lietuvai emigracijos tema. *Kai išgirstu Tave, tarsi medum širdį patepa, –* rašo vieno laiško autorė, kuri norėtų, kad nors lietuviškais vardais būtų šaukiami emigrantų vaikai, kad jie nuo kūdikystės girdėtų lietuviškas lopšines... Kaip atsakas šiam laiškui – mūsų tautiečių – vaikų ir suaugusiųjų, *lyg žirnių pasklidusių po platų pasaulį*, laiškai, nustebinę savo turiniu. Juose – nuo seno Lenkijoje gyvenančių lietuvių kartų istorijos, išsamios IV-VI moksleivių vaikų žinios apie Lietuvą, jos istoriją, kalbą. Lietuvių kalba net, jau ne vienerius metus gyvenant Anglijoje, vis tiek yra nedaloma kūno dalis, kurios negalima pasirinkti, oras, kuriuo kvėpuojama. Ji kartais „išlenda“ kaimietišku „Nu Jergau!”, mintyse vis dar skaičiuojant ir sapnuojant lietuviškai, gimtąja kalba šnekinama katė, klausomasi „Rojaus tūzų“. Gyvenant vėjų ir lietaus skalbiamoje Norvegijoje, pasiilgstama *kaimo žmonių šnektų, upeliu besiliejančių lietuviškų dainų, sutartinių ir giesmių*. Labiausiai džiugina, kad ir Norvegijoje, ir Lenkijoje, ir Anglijoje, ir Turkijoje lietuvišką kalbą lyg brangakmenį neša mažiausieji – vaikai, teigiantys, kad niekada *neišduos savo širdelės – gimtosios kalbos*.

Laiškų pabaigoje lenkiamasi ir dėkojama Kalbai, pasirašoma: *amžinai tavo močiutė, tavimi bendraujantis ir jausmus išsakantis, kovotoja dėl lietuvių kalbos...*

Bibliotekininkų komisijai teko nelengva užduotis išrinkti 3-is nugalėtojus, 12-lika I-III vietų laimėtojų. Dar 22-iems rašinių autoriams skirti papildomi prizai ir padėkos. Konkursų nugalėtojams ir laureatams išdalinti diplomai, lietuviški ir rokiškietiški suvenyrai, menininko Rimvydo Pupelio sukurti „Ė“ raidės formos pakabukai. Užsienyje gyvenantiems lietuviams išsiųstos atminimo dovanos ir padėkos atvirukai.

Rašiusieji laiškus pagerbti ir apdovanoti kovo 10 d. viešojoje bibliotekoje vykusiame Skaitovų konkurso „Kalba gimtoji lūposna įdėta“ renginyje. Eiles, skirtas gimtinei, kalbai ir Lietuvai, skaitė 16-ika konkurso dalyvių. Visiems įteikti suvenyrai ir „Ė“ raidės formos atminimo ženklai. Bibliotekininkų komisija išrinko 5-is laureatus, kurie apdovanoti menininko Rimvydo Pupelio kurtais „Lietuvių kalbos dienų“ logotipo ženklais. Renginio pabaigoje kartu su „Mamų ir dukrų kvartetu“ (Violeta Simonavičienė, Kotryna Simonavičiūtė, Aušrinė Janulaitytė ir Skirma Janulaitienė ) iš Gotlybiškių (Šakių r.) žengėme į Kovo 11-ąją – Lietuvos Nepriklausomybės atkūrimo dieną.

Vasario 24 d. rokiškėnams parodytas Anykščių kultūros centro teatro spektaklis St. Mrožeko „Emigrantai“ (rež. J. Buziliauskas; vaidino: Linas Pauliukas, Jonas Buziliauskas), kuriame paliesta skaudi emigracijos tema, jaudinusi žiūrovų širdis ir drėkinusi akis...

Kovo 18 d. su lietuvių kalbos akcentu paminėtos tradicinės *Keliuotiškos Juozinės*. Monospektaklį „Akių sunka“ apie vyskupo, poeto, kalbininko Antano Baranausko gyvenimą atliko Šiaulių dramos teatro aktorius Vladas Baranauskas.

Kovo 28 d.viešojoje bibliotekojevyko Protmūšis „Lietuvos kodas-lietuvių kalba“, žaismingai paskleidęs girdėtas, bet primirštas ir naujas žinias apie lietuvių kalbą. Nugalėtojų ir kitoms komandoms įteikti lietuviški suvenyrai.

Įvairūs renginiai, skirti lietuvių kalbos dienoms, vyko ir rajono bibliotekose. Kavoliškyje surengta popietė-viktorina vaikams „Žodis, kalba ir knyga – visada greta“, vaikai rašė rašinį lietuvių kalbai. Aleksandravėlės kaimo bibliotekoje paskelbta akcija „Skaitytojai, padėkite kurti skanią kalbą“ ir konkursas „Kalbos pipirai“. Aleksandravėliečiai aktyviai dalyvavo ir kituose konkursuose: Skaitytojai, neužmirškime savo kalbos – rašom!" (nacionalinio  Vinco Kudirkos dailyraščio konkursas „Rašom 2017" ir rašinio konkurse „Laiškas lietuvių kalbai“. Kriaunų kaimo bibliotekoje vyko literatūrinė-edukacinė programa „Žodžio gydykla“ ir Poezijos pogulis „Pilkoji adina“.

Kovo 21 d. aktyviausiai „Lietuvių kalbos dienų“ renginiuose dalyvavusiose rajono bendruomenėse (Kavoliškio ir Aleksandravėlės) pristatyta literatūrinė-muzikinė programa „Duoklė lietuviškam raidynui”. Ją atliko šilutiškiai kūrėjai: renginių organizatorius ir vedėjas, dainų tekstų autorius, poetas Marijus Budraitis ir dainuojamosios poezijos atlikėjas Adas Nausėda.

Bibliotekininkai džiaugiasi laiškuose, posmuose ir prozos tekstuose apkabintu ir sušildytu lietuvišku žodžiu ir viliasi, kad visoje Lietuvoje ir visur, kur gyvena lietuviai, nenutils lietuviška kalba ir lietuviškos dainos.